Lehtikuva/Kimmo Rauatmaa

Kaivosaltaita uhkaa kevättulva.

Talvivaaran kaivoksen vesitilanne on riistäytymässä hallinnasta kevään edetessä. Lumien sulaessa täyttymässä olevat altaat eivät kestä miljoonien kuutioiden vesitaakkaa.

Elinkeinoministeri Jan Vapaavuoren (kok.) mukaan pahimmassa tapauksessa edessä on allasvesien hallitsematon tulviminen ympäristöön.

Vapaavuori selvitti Talvivaaran uhkaavaa tilannetta tiedotustilaisuudessa keskiviikkona.

Talvivaaran kaivosalueella on tällä hetkellä vettä noin 9.4 miljoonaa kuutiometriä ja vara-altaat ovat täyttymässä hyvää vauhtia. Kaikkiaan altaat vetävät vettä 13 miljoonaa kuutiometriä. Arvioiden mukaan se ei riitä kaivoksen ja runsaslumisen talven sulamisvesille.

Tilannetta vaikeuttaa, että kaivoksen sulfaattikiintiö on täyttymässä. Kaivoksen koko vuoden sulfaattipäästölupa täyttyy maaliskuun aikana, arvioi ylijohtaja Kari Pääkkönen Kainuun ELY:stä.

ILMOITUS

– Sen jälkeen Talvivaarasta ei saa tulla sulfaattia pisaraakaan, Pääkkönen totesi TEM:n tiedotustilaisuudessa.

Ratkaisuksi purkuputki?

Ratkaisuksi vesihallintaongelmaan on kaavailtu purkuputkea, jonka kautta vettä juoksutettaisiin ohi kaivoksen lähellä sijaitsevien pienten lätäköiden Nuasjärveen. Se on lähiseutujen ainoa suurempi järvi.

Talvivaaran altaissa on noin 5 miljoonaa kuutiometriä pudistettua, juoksutuskelpoista vettä. Määrä kuitenkin ylittäisi pienten lähivesien vastaanottokyvyn.

Ympäristöministeriön kansliapäällikön Hannele Pokan mukaan näyttää siltä, ettei purkuputkestakaan ole apua tämän kevään ongelmaan. Aluehallintoviraston luparatkaisu purkuputkesta etenee kevättä hitaammin.

Aluehallintovirasto edellyttää ennen purkuputkiratkaisua päätöstä vesitalousluvasta. Se on määrä tehdä maaliskuun lopulla.

Puhdistuslaitteet huoltamatta

Mielipiteet purkuputken puolesta ja vastaan käyvät Kainuussa kuumina. Purkuputkesta on jätetty aluehallintovirastoon yli 500 muistutusta.

Parhaillaan tutkitaan mahdollisuuksia hankkia kaivokselle kiireesti lisää vedenpuhdistustekniikkaa. Sekään ei korvaa purkuputkia, mutta vähentäisi vesimäärää ja siirtäisi ylitulvimisvaaraa eteenpäin.

Talvivaaran kaivoksella on vesien pudistukseen käänteisosmoosilaitteita, mutta ne ovat huollon puutteessa menneet korjauskelvottomaan kuntoon.